泗濱石
作者：陸文圭
朝代：宋

paragraphs: 荆山石有玉，楚國無人知。
再獻猶弗售，抱璞空自悲。
他日遇良工，乃始稱其奇。
寶傳數百載，邯鄲又得之。
秦人請城易，趙氏以爲疑。
不予寧負曲，予之恐見欺。
相如奉使往，持璧指瑕疵。
衝冠遽如許，睨柱欲何爲。
衣褐已歸趙，湯鑊安足辭。
奇哉古若人，掩卷空嗟咨。
是非定百世，成敗止一時。
天生此尤物，前後成禍基。
有美當韞匵，衒鬻誠非宜。
和氏不待價，刖足將尤誰。
人才國輕重，璧豈係安危。
相如真暴虎，雖死悔莫追。
二子有遺憾，仲尼真吾師。
泗濱一片石，不染自成緇。
上有華林字，疑是故物遺。
春官雅好古，傳載煩文移。
主人不敢惜，持貢白玉墀。
埋光經幾年，不與賞音期。
無意博連城，得失輕毫釐。
二事擬非倫，聊以資吾詩。